

РЕПУБЛИКА СРБИЈА

ВИШЕ ЈАВНО ТУЖИЛАШТВО

Вожда Карађорђа бр. 23

Ниш

**УСЛОВИ ЗА УЧЕШЋЕ У НАБАВЦИ И ДОДАТНА ПОЈАШЊЕЊА**

**1.1** Право на учешће у поступку набавке безоловног бензина и дизел горива за потребе Вишег јавног тужилаштва у Нишу има привредни субјект који испуњава критеријуме за квалитативни избор привредног субјекта (не постоје основи за искључење из члана 111. Закона).

 Наручилац ће искључити привредног субјекта из поступка набавке ако:

 1) привредни субјект не докаже да он и његов законски заступник у периоду од претходних пет година од дана истека рока за подношење понуда, односно пријава није правоснажно осуђен, осим ако правоснажном пресудом није утврђен други период забране учешћа у поступку набавке, за : кривично дело које је извршило као члан организоване криминалне групе и кривично дело удруживање ради вршења кривичних дела; кривично дело злоупотребе положаја одговорног лица, кривично дело злоупотребе у вези са набавком, кривично дело примања мита у обављању привредне делатности, кривично дело давања мита у обављању привредне делатности, кривично дело злоупотребе службеног положаја, кривично дело трговине утицајем, кривично дело примања мита и кривично дело давања мита, кривично дело преваре, кривично дело неоснованог добијања и коришћења кредита и друге погодности, кривично дело преваре у обављању привредне делатности и кривично дело пореске утаје, кривично дело тероризма, кривично дело јавног подстицања на извршење терористичких дела, кривично дело врбовања и обучавања за вршење терористичких дела и кривично дело теророистичког удруживања, кривично дело прања новца, кривично дело финансирања тероризма, кривично дело трговине људима и кривично дело заснивања ропског односа и превоза лица у ропском односу;

 2) привредни субјект не докаже да је измирио доспеле порезе и доприносе за обавезно социјално осигурање или да му је обавезујућим споразумом или решењем, у складу са посебним прописом, одобрено одлагање плаћања дуга, укључујући све настале камате и новчане казне;

3) утврди да је привредни субјект у периоду од претходне две године од дана истека рока за подношење понуда, повредио обавезе у области заштите животне средине, социјалног и радног права, укључујући колективне уговоре, а нарочито обавезу исплате уговорене зараде или других обавезних исплата, укључујући и обавезе у складу с одредбама међународних конвенција које су наведене у Прилогу 8. Закона;

 4) постоји сукоб интереса, у смислу Закона, који не може да се отклони другим мерама;

 5) утврди да је привредни субјект покушао да изврши непримерен утицај на поступак одлучивања наручиоца или да дође до поверљивих података који би могли да му омогуће предност у поступку набавке или да је доставио обмањујуће податке који могу да утичу на одлуке које се тичу искључења привредног субјекта, избора привредног субјекта или доделе уговора.

**1.2** Критеријуми за избор привредног субјекта у складу са чланом 114. Закона.

 Право на учешће у поступку предметне набавке има привредни субјект који испуњава критеријуме за избор привредног субјекта из члана 114 став 1 тачка 1 и тачка 3 Закона и то:

1) испуњеност услова за обављање професионалне делатности: да је привредни субјект уписан у регистар који води Агенција за привредне регистре; да привредни субјект поседује лиценцу Агенције за енергетику Републике Србије за обављање енергетске делатности трговине моторним и другим горивима на станицама за снабдевање превозних средстава

2) технички и стручни капацитет: да привредни субјект располаже са минимум по 3 (три) продајна објекта-бензинске пумпе на територији градова Ниш, Београд и Нови Сад, односно по 1 (једну) у оба смера на ауто-путу Ниш – Београд – Ниш. (Понуђач уз понуду доставља списак продајних објеката (бензинских станица) који се односе на ове локације а на којима је могућа куповина добра који је предмет набавке).

**1.3** **Упутство како се доказује испуњеност свих горе наведених услова из члана 111. и члана 114. Закона:**

 **Имајући у виду да се у конкретном случају набавка спроводи у складу са одредбама члана 27 став 1 тачка 1 Закона, односно да се ради о набавци на коју се Закон не примењује, за испуњеност свих услова из члана 111 и 114 Закона, Понуђач гарантује подношењем понуде за предметну набавку, којом потврђује да не постоје основи за искључење из поступка набавке и да је привредни субјект уписан у регистар понуђача који води Агенција за привредне регистре, док лиценцу Агенције за енергетику Републике Србије за обављање енергетске делатности трговине моторним и другим горивима на станицама за снабдевање превозних средстава доставља у неовереној копији, као и списак продајних објеката (бензинских станица) на траженим локацијама на којима је могућа куповина добра који је предмет набавке.**

Понуђач је дужан да без одлагања писмено обавести Наручиоца о било којој промени у вези са испуњеношћу услова из поступка набавке, која наступи до доношења одлуке, односно закључења уговора, односно током важења уговора о набавци и да је документује на прописани начин.

**2.** Понуда мора да садржи:

 1. Образац понуде, 2. Техничку спецификацију, 3. Копију лиценце Агенције за енергетику Републике Србије за обављање енергетске делатности трговине моторним и другим горивима на станицама за снабдевање превозних средстава, 4. Списак продајних објеката (бензинских станица) према наведеним одредницама, на којима је могућа куповина добра који је предмет набавке, 5. Потписан и оверен модел Уговора.

Све стране образаца морају бити попуњене на српском језику јасно, читко, штампаним словима, хемијском оловком или електронски, а на предвиђеним местима потписане од стране овлашћеног лица Понуђача.

Измене, допуне и опозив понуде у року за подношење понуде Понуђач може да измени, допуни или опозове своју понуду на начин који је одређен за подношење понуде. Понуђач је дужан да јасно назначи који део понуде мења, односно која документа накнадно доставља и исту поднесе са назнаком: Измена понуде за набавку безоловног бензина и дизел горива – НЕ ОТВАРАТИ, или Допуна понуде за набавку безоловног бензина и дизел горива – НЕ ОТВАРАТИ, или Опозив понуде за набавку безоловног бензина и дизел горива – НЕ ОТВАРАТИ или Измена и допуна понуде за набавку безоловног бензина и дизел горива – НЕ ОТВАРАТИ. На полеђини коверте навести назив и адресу Понуђача. По истеку рока за подношење понуде Понуђач не може да повуче нити да мења своју понуду. Понуђач може да поднесе само једну понуду.

**3.** Валута и начин на који мора да буде наведена и изражена цена у понуди:

 Цена мора бити исказана у динарима, са и без пореза на додату вредност, са урачунатим свим трошковима које Понуђач има у реализацији предметне набавке, с тим да ће се за оцену понуде узимати у обзир цена без пореза на додату вредност. Ако је исказана неуобичајено ниска понуда, Наручилац ће поступити у складу са чланом 143. Закона. У случају разлике између јединичне и укупне цене, меродавна је јединична цена.

 **4**. Захтеви у погледу начина, рока и услова плаћања: Наручилац одређује висину и динамику авансне уплате динарских средстава на рачун за коришћење картице, што представља износ/лимит расположивих средстава на платним картицама које су издате наручиоцу а за које се могу преузети добра. Добављач једном месечно, последњег дана у месецу, доставља наручиоцу коначан рачун за испоручено гориво у предходном месецу, заједно са спецификацијама о трансакцијама извршеним путем картице. Уколико нека купопродаја трансакција, обављена у обрачунском периоду, не буде обухваћена фактуром за тај период, биће укључена у фактуру за наредни обрачунски период.

**5.** Наручилац ће одбити понуду као неприхватљиву, услед битних недостатака уколико: 1. утврди да постоје основи за искључење привредног субјекта; 2. утврди да нису испуњени критеријуми за избор привредног субјекта; 3. нису испуњени захтеви и услови у вези са предметом набавке и техничким спецификацијама; 4. постоје ваљани докази о повреди конкуренције или корупцији; 5. понуђач не достави тражене обрасце, попуњене и потписане; 6. понуђени рок важења понуде буде краћи од прописаног; 7. понуда садржи друге недостатке због којих није могуће утврдити стварну садржину понуде или је није могуће упоредити са другим понудама. Наручилац може да захтева од Понуђача додатна објашњења која ће му помоћи при прегледу, вредновању и упоређивању понуда. Наручилац не може да захтева, дозволи или понуди промену елемената понуде који су од значаја за примену критеријума за доделу уговора, односно промену која би неприхватљиву понуду учинила прихватљивом. Наручилац ће обавестити Понуђаче о рачунским грешкама уоченим приликом разматрања понуде по окончаном поступку отварања понуда. Понуђач у чијој понуди су утврђене рачунске грешке у обавези је да у остављеном року, да сагласност да се у његовој понуди исправе рачунске грешке. Ако се Понуђач не сагласи са исправком рачунских грешака, Наручилац ће његову понуду одбити као неприхватљиву. У случају разлике између јединичне и укупне цене, меродавна је јединична цена.

**6.** Критеријум за оцену понуда је цена и то - најнижа понуђена просечна цена по литру са урачунатим попустом, која гласи на дан 29.03.2024. године. У случају разлике између јединичне и укупне цене, меродавна је јединична цена. Уколико две или више понуда имају једнаку понуђену цену, као најповољнија биће изабрана понуда понуђача који поседује већи број бензинских станица на територији Града Ниша, а уколико је и тај број исти, најповољнија ће бити понуда која је раније примљена код наручиоца.

**7.** Наручилац ће донети одлуку у вези са овом набавком у оквирном року од 5 дана од истека рока за подношење понуда.

**8.** Уговор о набавци ће се закључити са Понуђачем којем је додељен уговор у року од 5 дана од дана доношења Одлуке о додели уговора. Ако Понуђач коме је додељен уговор одбије да закључи уговор о набавци, Наручилац задржава право да закључи уговор са првим следећим Понуђачем чија је понуда прихватљива.